Polisieman roof winkel, meld vuurwapen as gesteel aanFoto: SAPD, Facebook Die Valke in die Wes-Kaap het Dinsdag twee verdagtes, onder wie ŉ polisieman, in hegtenis geneem vir besigheidsroof en die besit van ŉ ongelisensieerde wapen. Brig. Hangwani Mulaudzi, woordvoerder van die Valke, sê drie verdagtes het na bewering Maandagoggend by ŉ winkel ingestorm, die personeel en klante met pistole gedreig en toe items soos sigarette en kontant gesteel voordat hulle op die vlug geslaan het. Mulaudzi sê een verdagte is kort daarna in die omgewing van die winkel in hegtenis geneem met ŉ polisie-vuurwapen in sy besit. Volgens die Valke het die polisieman glo later Maandagmiddag sy wapen as gesteel aangemeld, maar ŉ voorlopige ondersoek het hom suksesvol met die voorval verbind. Albei verdagtes sal Woensdag in die Goodwood-landdroshof verskyn. ŉ Derde verdagte is nog nie in hegtenis geneem nie. Intussen is die polisie in die Wes-Kaap steeds besig met ŉ soektog na onwettige vuurwapens in dié provinsie. ŉ 44-jarige man, glo die eienaar van ŉ skietbaan in Stellenbosch, is Maandag in hegtenis geneem nadat daar beslag gelê is op 18 wapens op sy perseel. Brig. Neil Oliver, waarnemende Valke-hoof in die Wes-Kaap, sê die organisasie sal nie skroom om op te tree teen enigeen wat die wet op vuurwapenbeheer oortree nie. “Ons wil die plaag van vuurwapenverspreiding in die Wes-Kaap teenwerk om onskuldige lewens te spaar,” het hy gesê.